I Z V J E Š T A J

SA JAVNE RASPRAVE O NACRTU ODLUKE O

AUTO-TAXI PREVOZU NA TERITORIJI OPŠTINE BAR ODRŽANE 29.09.2021.GODINE

U skladu sa Odlukom o učešću lokalnog stanovništva u vršenju javnih poslova (»Sl. list Crne Gore – opštinski propisi«, br. 024/21 od 28.07.2021 godine), Nacrt Odluke o auto-taxi prevozu na teritoriji Opštine Bar objavljen je na zvaničnom sajtu Opštine Bar, [www.bar.me](http://www.bar.me).

U okviru aktivnosti na organizovanju javne rasprave, donešen je Program održavanja javne rasprave, kojim su kao ciljne grupe utvrđeni građani u Opštini Bar, auto taksi prevoznici, nevladine organizacije i stručni dio javnosti, sa rokovima i mjestima održavanja javne rasprave. U skladu sa Programom održavanja javnih rasprava, ista je bila održana.

-Centralna javna rasprava o Nacrtu odluke o auto-taxi prevozu na teritoriji opštine Bar 29.09.2021.godine sa početkom u 12h.

- Stručna javna rasprava o Nacrtu odluke o auto-taxi prevozu na teritoriji opštine Bar 30.09.2021.godine sa početkom u 12h.

Na raspravi, učesnici izrade Odluke – članovi radne grupe upoznali su građane sa sadržinom i svrhom donošenja Odluke o auto-taxi prevozu. Takođe, davali su usmene odgovore na sva postavljena pitanja.

O primjedbama, predlozima i sugestijama učesnika javne rasprave, učesnici izrade Odluke – članovi radne grupe su zauzeli stavove na sjednicama nakon isteka roka za održavanje javne rasprave, a na pojedina pitanja građana predstavnici radne grupe su davali odgovore neposredno na raspravi.

**Javna rasprava u Opštini Bar:**

Održana u sali Skupštine opštine Bar dana 29.09.2021.godine u periodu od 12:15 do 14:30h.

**Borislav Pavlović:** Ističe da se pisanim putem obratio Radnoj grupi, da jedan od značajnih nedostataka načina izrade ove odluke je činjenica da predstavnici udruženja taksi prevoznika nisu učestvovali prilokom donošenja Nacrta ove odluke, te da nisu bili prihvaćeni njihovi predlozi.Smatra da donošenje ove odluke nije zakonito te je naveo u svom izlaganju da je ovo neustavna i nezakonita odluka. Usmjeravao je tok razgovora na primjedbe koje nisu predmet ovog nacrta Odluke, a najviše od njih su se ticale obavljanje zadataka i obaveza od strane službenika Službe komunalne policije, te nedostatak taksi stajališta, nelegalni prevoz putnika, kao i činjenicu da on i članovi njegovog udruženja NVO „SAVEZ AUTO TAXI PREDUZETNIKA“ BAR smatraju da ova Odluka ne može da se donese dok se ne riješe njima izuzetno bitni problemi, a tiču se obezbijeđivanja uslova rada.

**Stav Radne grupe:** Prije donošenja Nacrtu odluke o auto-taxi prevozu na teritoriji opštine Bar predstavnici radne grupe su organizovali dva radna sastanka sa predstavnicima svih auto taksi udruženja koja posluju na teritoriji Opštine Bar, na kojima su bili prisutni svi ovlašćeni predstavnici, o čemu postoje zapisnici sa održanih radnih sastanaka, a ticali su se isključivo stavaranja uslova za donošenje što kvalitetnije i sadržajnije odluke. Značajan dio primjedbi se odnosio na pitanja koja nisu predmet ove odluke. Prilikom izrade Nacrta predmetne odluke zanačajan dio sugestija sa tih radnih sastanaka je prihvaćen i inkorporiran u Nacrtu odluke.

**Edin Hodžic:** Smatra da, Služba komunalne policije treba da pojača nadzor u pravcu regulisanja problema sa nelegalnim pružanjem taxi usluga, te sugerisao na nepravilnosti koje su na ulicama našeg grada, i problemima sa kojima se taksisti svakodnevno susreću na terenu.

**Stav Radne grupe:** Navedene primjedbe su isključiva nadležnost Službe za vršenje komunalnog nadzora – Komunalne policije, te će navedne primjedbe biti prosleđene istoj, kako bi se u narednom periodu otkonile ukazane nepravilnosti i stvorili bolji uslovi za rad taksista.

**Đorđe Vujović:** Istakao je primjedbu na polaganje ispita iz člana 28, kao i na bijelu boju koja se navodi u članu 9 Odluke, te takođe se složio sa kolegama da su osobe koje nelegalno prevoze putnike na teritoriji Opštine Bar najveći problem, te da im oduzimaju njihov posao na krajnje nezakonit način. Istakao je i činjenicu da zbog svojih finansijskih problema ne mogu ispratiti odredjene promjene.

**Stav Radne grupe:** Obaveza polaganja Ispita o poznavanju grada je propisana važećim Zakonom o prevozu u drumskom saobraćaju, te je iz tog razloga propisana ovom Odlukom. Kada je u pitanju boja vozila postignut je konsenzus većine taksi udruženja kojima je prihvatljiva osnovna bijela boja vozila, na način što će se omogućiti i fizičko raspoznavanje udruženja ispisivanjem, odnosno isticanjem reklamnih poruka i natpisa udruženja na spoljnim bočnim stranama taksi vozila, pod uslovom da ne remete estetiku vozila. Ovim se podrazumjeva da ovi natpisi unutar jednog udruženja budu tipskog karaktera i imaju prihvatljiv estetski izgled.

**Bogetić Zoran:** Prijedlog o izmjeni člana 9 u dijelu koji se odnosi na izgled TAXI table. Prijedlog je da ona i dalje ostane bijele boje, da oznaka TAXI bude ispisana crnim slovima, da ime grada bude ispisano iznad TAXI oznake u crvenoj ili plavoj boji. Sa lijeve strane ispisa TAXI da se nalazi grb grada Bara, a sa desne strane ime ili grb taxi udruženja gledano od prednje ka zadnjoj strani, ime udruženja treba da bude u istoj boji kao i ispis Bar. Naš prijedlog je da prednja i zadnja strana table budu identične.

Ovaj prijedlog u potpunosti podržavaju ,,Cool Star Taxi” i ,,Euro Taxi”.

**Stav Radne grupe:** Navedeni predlog je pristigao i putem pošte, uzet je u razmatranje i značajan dio sugestija je prihvaćen.

**NVO “SAVEZ AUTO TAXI PREDUZETNIKA” BARA, Zastupnik Ivica Golubović:**

Prigovara na donošenje Odluke o auto-taxi prevozu te ističe nelogičnost, manjkavost i nametanje nerazumnih riješenja i materijalnih troškova. Taksativno navodi sledeće primjedbe:

1. Član 7, nelogičnost da na jednom taksi mjestu bude maksimalno 1,8 taksi vozila. Prijedlaže da se broj taksi vozila odredi u odnosu na broj stanovnika opštine Bar i to na način da u odnosu da na 1000 stanovnika ima 3 taksi vozila.
2. Prigovor na član 9, stav 1. - da sva vozila budu bijele boje. Pozivajući se na Pravilnik o posebnim uslovima za vozila kojima se obavlja javni prevoz u drumskom saobraćaju i prevoz za sopstvene potrebe u članu 4 propisuje uslove koje treba da ispunjava putničko vozilo za taksi prevoz, te da se boja nigdje ne spominje.
3. Član 9, stav1, alineja 7, stav 2,3,4 propisuje izgled TAXI oznake. Smatra da se ovim predlogom degradira dvodecenijsko zalaganje da se izgledom TAXI oznake upristoji izgled taksi vozila. Prijedlaže da se na TAXI oznaci nalazi naziv TAXI, grb Bara, broj licence odnosno broj izvoda iz licence i naziv Udruženja kada taksi vozilo pripada jednom od Udruženja. Sve navedeno treba da bude ispisano sa prednje i sa zadnje strane TAXI oznake prilagođeno gabaritima, izgleda i boje po odluci taksi Udruženja.
4. Član 27 nacrta Odluke ima nelogičnosti, i to ko će snositi nadoknadu računa vožnje ukoliko se vožnja gdje je ispisan i predat račun ne ispuni do kraja.
5. Prijedlaže da ova odluka treba da propiše potrebne uslove za dobijanje taksi legitimacije.
6. Odlukom nije obuhvaćena obaveza da na taksi vozilo, na bočnim vratima mora biti naljepnica sa ispisanim brojem licence, odnosno broj izvoda iz licence, i naziv jedinice lokalne samouprave koja je izdala licencu.
7. Članu 10 nacrta Odluke dodati iz člana 1, pasus 2 Zakona o izmjenama i dopunama Zakona o prevozu u dumskom saobraćaju: u vozilu mora se nalaziti ugovor o radu i ovjerena kopija poreske potvrde poslodavca o zaposlenom izdata od organa uprave nadležnog za naplatu poreza, odnosno rješenje o paušalnom plaćanju poreza za lica koja obavljaju prevoz.
8. Članu 11 nacrta Odluke dodati iz člana 24, stav 1, pasus 2 Zakona o izmjena i dopunama zakona o prevozu u dumskom saobraćaju: auto-taksi prevoznik dužan je u slučaju prestanka obavljanja djelatnosti vratiti posebnu registarsku oznaku (TX sa brojem).
9. Nacrt Odluke ni u jednom dijelu ne pominje nelegalni prevoz putnika. Traži se u ovom domenu da Odluka propiše mjere zabrane nelegalnog prevoza putnika, način preduzimanja mjera protiv lica koja obavljaju nelegalni prevoz putnika, kao i mjere sankcija prema istima.

**Stav Radne grupe:**

 Na predmetna pitanja Radna grupa daje sledeća pojašnjenja:

1. Da bi se utvrdio broj taksi vozila potrebno je uraditi saobraćajno istraživanje, kojim će se utvrditi stvarne potrebe za taksi prevozom i na osnovu toga odrediti optimalan broj taksi vozila. S obzirom da je je postojeći broj taksi vozila na jednom taksi mjestu od 1,8 utvrđen empirijski u odnosu na gradove sa sličnim brojem stanovnika, to je rješenje iz predhodne odluke zadržano, do realizacije Studije kojom će se regulisati predmetno pitanje. Takođe, napominjemo da su predstavnici taksi udruženja učestvovali u izradi Odluke u kojem je ovakvo rješenje podržano.
2. Osnovni parametar prilikom određivanja iste osnovne boje automobila ogledao se u činjenici poboljšanja uslova obavljanja taksi prevoza i suzbijanja nelegalnog taksi prevoza na teritoriji Opštine Bar. Osnovni parametar se ogleda u prepoznatljivosti taksi vozila za građane i turiste koji dolaze u naš grad, a poseban efekat bi se ogledao u poboljšanju uslova nadzora od strane nadležnih službi u cilju prevencije svih pojavnih oblika zloupotrebe predmetne Odluke.
3. Nacrtom odluke je bilo predviđeno da krovna oznaka TAXI bude pravougaonog oblika sa podlogom modro plave boje i slovima ispisanim bijelom bojom. Uzimajući u obzir dostavljenu primjedbu radna grupa je usvojila drugačiji izgled krovne TAXI oznake.
4. Predmetno pitanje se odnosi na novi sistem fiskalizacije i operativno funkcionisanje novih fiskalnih kasa, u kojima postoje modaliteti načina naplate ovakvih računa, a iste taksi prevoznici moraju dogovoriti sa svojim računovodstvenim agencijama.
5. Potrebni uslovi za dobijanje taksi legitimacije su propisani Zakonom koji reguliše ovu oblast.
6. Odlukom je propisano da se broj licence nalazi na krovnoj oznaci TAXI i ista je detaljno propisana ovom Odlukom.
7. Ovaj predlog se nije usvojio iz razloga što predmetna pitanja su regulisana Zakonom kojim se reguliše ova oblast.
8. Ovaj predlog se nije usvojio iz razloga što predmetna pitanja su regulisana Zakonom kojim se reguliše ova oblast.
9. Imperativ Predloga ove Odluke je upravo iznalaženje sistemskih načina i mehanizama za suzbijanje nelegalnog prevoza putnika i drugih zloupotreba u ovoj oblasti. Međutim, način regulisanja kakav je pojašnjen na Javnim raspravama od strane predstavnika predmetnog udruženja je pravno nemoguća, iz razloga što je ista obuhvćena nizom Zakona i Odluka kojima se reguliše ova zakonski neprihvatljiva pojava.

Na samom kraju rasprave, prisutna lica su bila zainteresovana za izmjenu roka primjenjivanja Odluke, te je Radna grupa donijela odluku da se produži rok za primjenu Odluke na vremenski period od dvije godine.

 **Stručna javna rasprava**

U skladu sa Programom održavanja stručnih rasprava, ista je bila održana u Sali Skupštine opštine Bar dana 30.09.2021.godine u vremenu od 12:00 do 15:15h.

Na raspravi, učesnici izrade Odluke – članovi radne grupe upoznali su građane sa sadržinom i svrhom donošenja Odluke o auto-taxi prevozu. Takođe, davali su usmene odgovore na sva postavljena pitanja.

O primjedbama, predlozima i sugestijama učesnika javne rasprave, članovi radne grupe su zauzeli stavove na sjednici održanoj nakon isteka roka za održavanje javne rasprave. Većina izloženih primjedbi, predloga i sugestija nije se odnosila na izmjenu ili dopunu pojedinih odredbi nacrta Odluke auto-taxi prevozu, ali su članovi radne grupe dali odgovore iz dijela svoje nadležnosti. Značajan dio predloga koji su učesnici javne rasprave predložoli, a ticali su se realnih zahtijeva koje su bili isključivo vezani za poboljšanje tehničkih rješenja u samoj Odluci bili su prihvaćeni i uneseni u Predlog predmetne odluke.

**Ivica Golubović-** Ostao pri svom stavu koji je bio prethodnog dana i koji je iznio na javnoj raspravi. Ne slaže se sa nacrtom Odluke o auto-taxi prevozu. Pisanim putem je dostavio svoje primjedbe, sugestije i prijedloge.

**Stav Radne grupe:**

Primjedbe su se ticale pitanja koja su već postavljena na javnoj raspravi i dostavljena pisanim putem o čemu smo zauzeli jasan stav i na iste taksativno i u potpunosti odgovorili u predhodnom dijelu ovog izvještaja.

**Odbornik u SO Bar Omer Vukić** je istakao primjedbu na član 25 stav 3 koja se ticala minimalne i maksimalne cijene starta vožnje, iz razloga što ista nije na valjan način napisana.

**Stav Radne grupe:** Primjedba koja se ticala člana 25 stav 3 je uvažena i ista u potpunosti izmjenjena u odnosu na predhodno predloženo rješenje.

Takođe ovom prilikom napominjemo da su predstavnici udruženja:

* ,,EURO TAXI“
* ,,HIT PLUS TAXI“
* “COOL STAR TAXI”

pisanim putem dostavili primjedbe, koje su identičnog karaktera, kao i primjedbe koje su iznosili na predhodno organizovanim raspravama.

**Stav Radne grupe:** Kao što smo već u tekstu napomenuli predmetne sugestije su prihvaćene.

Tokom trajanja javne rasprave Radna grupa nije dobijala primjedbe, predloge i sugestije **putem e-mail-a.**

Bar, 05.11.2021.godine.

**RADNA GRUPA ZA IZRADU ODLUKE**